Diari Oficial de la Generalitat Valenciana


Sumari del DOGV 8480, del 06-02-2019 (2019/828)

RESOLUCIÓ de 21 de gener de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 57/16-AIA Aras de los Olmos.
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8480

Data del DOGV
:   06-02-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/828


Data del document
:   21-01-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Aras de los Olmos
    * impacte ambiental

RESOLUCIÓ de 21 de gener de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 57/16-AIA Aras de los Olmos. [2019/828]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 57/16-AIA Aras de los Olmos.  
  
«Declaració d'impacte ambiental  
Expedient: 57/8553-FVA.  
Projecte: explotació avícola d'engreix de pollastres (broilers).  
Localització: paratge Carramoya, polígon 1, parcel·les 143 i 149 en el terme municipal d'Aras de los Olmos (València).  
Promotor: Juan Carlos Raga Martín.  
Autoritat substantiva: Ajuntament d'Aras de los Olmos.  
  
Descripció del projecte  
1. Objecte del projecte  
El projecte de la instal·lació avícola d'engreix de pollastres promogut per Juan Carlos Raga Martín, situat en les parcel·les 143 i 149 del polígon 1 en el terme municipal d'Aras de los Olmos, comarca dels Serrans (València), té com a objectiu obtindre la llicència ambiental per a dur a terme l'engreix avícola intensiu amb una capacitat productiva de 38.600 pollastres d'engreix per cicle.  
Cal assenyalar, que tant el document de l'estudi d'impacte ambiental com el projecte de l'activitat, redactats en el mes de gener de 2016, es refereixen a una capacitat productiva de 38.600 pollastres, no obstant això en el document de la llicència ambiental s'indica «Granja avícola de pollastres d'engreix fins a 40.000 places», així com en l'escrit que presenta com a «memòria agronòmica» de 2014. Per això cal precisar que la present avaluació d'impacte ambiental es realitza per a un màxim de 38.600 places amb els seus impactes associats.  
2. Descripció de les característiques més rellevants del projecte.  
L'explotació avícola projectada en les parcel·les 143 i 149 del polígon 1 (altitud 936 m.s.n.m.) paratge Carramoya, se situa al nord-oest del nucli de població d'Aras de los Olmos en una zona amb suaus pendents dedicada a l'ús agrícola els cultius més abundants del qual són fruiters i cereals de secà. S'accedirà a través del Camí Reial de Santa Cruz de Moya a Aras, que enllaça amb el carrer Camí Reial en el nucli urbà.  
  
La separació que mantindrà l'explotació avícola a les poblacions pròximes serà de 1.100 m al sud-est amb el nucli de població d'Aras de los Olmos, li segueix Losilla amb una distància de 5.300 m al nord, i a majors distàncies (> 8 km) altres poblacions.  
Urbanísticament, els terrenys de les parcel·les a ocupar per l'explotació avícola tenen la qualificació de sòl no urbanitzable comú i compleix amb la normativa i el planejament vigent del Pla general d'ordenació urbana d'Aras de los Olmos de data 21 de desembre de 2001. Compleix la separació a límits i camins de >7,5 i >15 m, respectivament, i compleix la distància a sòl urbà exigida.  
La superfície total de les parcel·les és 20.272 m², i és en la parcel·la 143 amb 17.929 m² on es col·locarà la nau avícola i en la parcel·la 149 de menor grandària (2.342 m²), de forma allargada que limita pel sud-est de la parcel·la 143 i arriba fins al Camí Reial de Santa Cruz de Moya a Aras, per on s'ha dit anteriorment que s'accedirà a la granja avícola.  
  
Els terrenys de la parcel·la 143 (17.929 m²) es delimitaran mitjançant un clos perimetral, amb malla galvanitzada romboïdal de llum 5x5 cm i de 2 m d'alçària, i en un costat d'aquesta se situarà la nau d'engreix.  
L'activitat d'engreix de pollastres intensiva es projecta en una nau per a una capacitat de 38.600 animals per cicle, que s'inicia a partir de pollets amb un dia de vida fins a aconseguir pollastres de 2 a 2,10 kg de pes per a portar-los a l'escorxador. Els animals són subministrats per l'empresa productora mitjançant contracte d'integració amb el ramader.  
L'alimentació consisteix en l'aportació de pinso ad libitum de forma automatitzada en plats-tremuja, i per a l'aigua es disposaran d'abeuradors de tetina o cassoleta distribuïts en cinc línies per la nau, s'estima que cada abeurador proveirà d'aigua a uns 10 pollastres aproximadament.  
El consum mitjà de pinso és de 3,5 a 4,5 kg/animal i per cicle, la quantitat de pinso que es consumirà serà d'uns 154.400 kg/cicle.  
Se subministraran pinsos de tres tipus segons l'edat de l'animal (d'inici, creixement i acabat), que serà emmagatzemat en 2 sitges amb una capacitat de 12 t cadascuna. De cada sitja parteix el sistema d'alimentació automàtic, format per quatre línies de menjadores elevables per a així poder adaptar-se a cada edat. Les menjadores del tipus plat-tremuja tindran una capacitat per a alimentar 60 pollastres cada menjadora.  
Els animals, el pinso, els medicaments i altre material necessari és subministrat per l'empresa integradora que s'encarrega de tot el procés productiu, des del naixement fins al sacrifici dels animals.  
  
El proveïment d'aigua potable a l'explotació avícola procedirà de la xarxa municipal. El consum d'aigua correspon a les necessitats dels animals estimada en 8,87 m³/dia (0,23 l/dia x 38.600 pollastres). S'instal·larà d'un depòsit de 30.000 litres que permetrà assegurar el subministrament durant tres dies mínim en puntes de màxim consum o solucionar qualsevol problema que afecte el subministrament d'aigua potable. La quantitat estimada s'ajusta al rang previst en la guia de MTD del sector avícola.  
Les estimacions de consum anual que realitza es resumeixen en:  
- Proveïment dels pollastres: 1 l/cicle pollastre x 6 cicles/any x 38.600 pollastres= 2.547,60 m³/any.  
- Lavabo del personal que treballa en l'explotació: 50 l/treballador/365 dies= 18,25 m³/any.  
- Neteja de les instal·lacions: El consum de neteja anual s'estima en zero perquè es realitza en sec.  
No obstant això, en l'estudi agrozootècnic del projecte es descriu el procés de neteja i desinfecció amb posterioritat a la neteja en sec, en el qual s'utilitza aigua a alta pressió.  
No obstant això, considerant que la quantitat sol·licitada a l'ajuntament, amb disponibilitat acreditada és de 3.108 m³/any, es considera que dins d'aquest volum quedaria inclòs el corresponent per a aigua de neteja, que d'acord amb les dades de la guia de MTD pot oscil·lar de 0,012-0,12 m³/m² a l'any (en 1.980 m² seria de 23,8 m³ a 237,6 m³), la quantitat d'aigua disponible seria suficient per a incloure tots els consums d'aigua necessaris inclosos els d'altres finalitats com la refrigeració o la calefacció.  
El cicle productiu és de l'ordre de 45-49 dies d'engreix més 12 dies de buit sanitari, s'aconsegueix a l'any una mitjana anual de 5,8 a 6 cicles productius. El buit sanitari es realitza una vegada retirats els pollastres per a recollir tot el fem i fer la neteja i desinfecció de les instal·lacions deixant-les disponibles per a iniciar un altre cicle productiu.  
  
La quantitat estimada de gallinassa generada és de 9.650 t/any, segons la taula VI del codi valencià de bones pràctiques agràries, Guia de MTD d'explotacions intensives d'aus a la Comunitat Valenciana.  
Després de cada cicle productiu es traurà de la nau tota la gallinassa existent, aproximadament 1.600 t/cicle, a les zones exteriors davant de les portes, i d'ací es passarà al camió de transport del gestor Recimán Sociedad Cooperativa autoritzat Sandach núm. G57886513, situada a Villalpardo (Conca) que s'encarregarà de gestionar-la adequadament. No es preveu l'emmagatzematge de gallinassa en l'exterior de la nau, ni la instal·lació de femer per a emmagatzematge provisional de la gallinassa.  
Després de la retirada de la gallinassa es procedeix a realitzar les labors de neteja i desinfecció i d'un buit sanitari.  
Les zones exteriors per on es depositarà la gallinassa, a espera de carregar el camió del gestor autoritzat, estaran pavimentades amb solera de formigó de 12 cm de grossària (HA-25/P/20/IIa N/mm²) per a evitar possibles filtracions, i la resta de superfície exterior i de trànsit de vehicles delimitades, s'emplenaran amb llast compactat una vegada retirada la capa vegetal.  
La nau comptarà amb els sistemes mecànics auxiliars, d'extractors/ventiladors, calefacció, etc., imprescindibles per a garantir el control i modificacions dels paràmetres ambientals d'humitat, temperatura i refrigeració necessaris per als pollastres, amb una densitat, en aquesta explotació, de 38 kg màxim de pes viu per metre quadrat de zona utilitzable o engreixador de 1.980 m² on creixeran els pollastres fins que es porten a l'escorxador.  
Els pollastres es criaran sobre un llit o jaç de material absorbent (borumballa de serradures, palla trillada, pellorfa d'arròs, etc.) depenent de si es tracta d'hivern o estiu, que juntament amb els excrements genera la gallinassa o fem. Cal mantindre el llit en adequades condicions per a aconseguir bons resultats i evitar problemes sanitaris; els llits humits, amb més del 25 % d'humitat, produeixen en la canal del pollastre defectes rebutjables com ara brutícia, butllofes inflamatòries i descoloracions sobretot en el pit del pollastre, perquè els pollastres passen tombats prop del 80 % del seu temps.  
El control de la temperatura és molt important, ja que els pollets són molt sensibles a les seues variacions; fins a les tres setmanes d'edat el pollastre no desenvolupa la seua capacitat de termoregulació, així doncs es recomana baixar la temperatura de la setmana anterior (26 °C) a 22 °C per a la 3a setmana.  
El control de la humitat relativa va lligada al de la temperatura. Els millors índexs de conversió oscil·len entre el 50-60 %; en l'arrancada dels pollets la humitat ha de ser més elevada, de 70 %, descendint progressivament fins a valors de 50-60 %.  
La ventilació a l'interior de la nau serà forçada, mitjançant extracció per ventiladors. Amb la ventilació s'aporta oxigen, s'eliminen gasos tòxics (CO2, NH3, SH2, etc.), pols, vapor d'aigua (per respiració dels animals, excrements i vessaments d'abeuradors) i es controla la temperatura ambiental.  
Aquesta explotació avícola, el disseny general de la qual ha estat condicionat per la forma, dimensions i accés de la parcel·la, comporta les construccions i instal·lacions següents:  
- La construcció d'una nau rectangular, situada de NNE a SSO en un lateral dins de la parcel·la 143, de dimensions 140 x 15 m i 2.100 m² de superfície amb una superfície útil o engreixador de 1.980 m². L'estructura és metàl·lica amb l'alçària en carener de 4,66 m, la coberta de dos vessants i pendent de 25 % està formada per plafó sandvitx de color teula exterior, i es disposarà d'un fals sostre interior. El tancament lateral serà de plafó sandvitx autoportant amb nucli aïllant d'espuma de poliuretà rígid, amb doble xapa d'acer prelacat de color mat blanc en concordança amb l'entorn, fixats als pilars d'acer de l'estructura.  
  
El paviment interior de la nau destinat a engreixador consistirà en una solera de 15 cm de grossària, realitzada amb formigó HA/P/20/IIaN/mm² amb acabat remolinat. Tindrà pendent d'1 %, cap als laterals de la nau, al formigó en el moment de la seua fabricació se li incorporarà un additiu per a impermeabilitzar-lo.  
En tot el perímetre de la nau i edificacions annexes existirà una vorera, amb un lleu pendent cap a fora, construïda amb formigó HA-25/P/20/IIa N/mm² formant una solera de formigó de 8 cm de grossària.  
Per a l'entrada/eixida d'animals i retirada de fem en la zona d'engreixador, s'utilitzaran les 2 portes de dues fulles de 3,70 x 3,70 m col·locades una en el front davanter (al SSO) i una altra en el darrere (al NNE) de la nau. Es podrà accedir a l'engreixador per un dels laterals llargs de la nau on hi haurà unes 3 portes d'una fulla de grandària 1,00 m d'ample x 2,20 m d'alt.  
S'instal·laran en la nau per a ventilar l'engreixador 80 finestres metàl·liques (1,00 x 0,40 m) amb trapa automàtica i tela gabial.  
Per l'extrem sud-oest de la nau i pròxim al camí d'accés es troben les 2 edificacions annexes, les 2 sitges i el depòsit de combustible.  
  
- 2 edificacions annexes en la part davantera de la nau (façana SSO) de 25 m² cadascuna, destinades una per a lavabo-vestuari, grup generador i instal·lacions tècniques i l'altra per a oficina i maquinària i eines. Les portes d'entrada a cada annex, d'1 m d'ampla, es col·locaran en el costat que és continuació al lateral llarg de la nau. Entre tots dos annexos està la porta doble d'accés a la nau amb un espai o porxo d'entrada de 25,50 m².  
Les finestres d'aquestes construccions, i en el lavabo, seran corredisses d'alumini i amb persianes. Amb vista a l'engreixador es col·locaran 2 unitats envidrades, una en la zona d'oficina i una altra en la d'instal·lacions tècniques.  
- 2 sitges d'alimentació per al pinso instal·lades, sobre el terreny, al costat de la nau en l'extrem del lateral esquerre (SSO), amb una capacitat de 12 t cadascun.  
- Gual sanitari, format per una solera de formigó de 7 x 5 m i profunditat de 0,2 m al costat de la porta d'accés a l'explotació que contindrà una solució amb productes desinfectants autoritzats per a la desinfecció de les rodes dels vehicles que accedisquen a l'explotació. També es tindrà disponible un equip de desinfecció portàtil. La situació del gual es pot veure en el pla núm. 4 urbanització, reculades i distribució d'instal·lacions sobre pla cadastral. Gener 2016, del projecte de construcció de la granja avícola.  
Es disposaran pediluvis per a la desinfecció del calçat en l'entrada a l'oficina de la nau.  
- Calefacció de la nau. S'instal·laran 4 calefactors de potència 85 kW/u que usaran com a combustible gas propà, per a això s'instal·larà un depòsit de GLP de 6650 litres.  
- Sistema de ventilació forçada mitjançant extracció per ventiladors, necessari per a l'aportació d'oxigen i eliminació de gasos tòxics (CO2, NH3, SH2, etc.). Es disposa 8 extractors laterals de 38.220 m³/h, 9 extractors laterals de 23.320 m³/h i 91 finestres amb reixetes automàtiques d'entrada d'aire d'1,0 x 0,30 m, que garanteixen la ventilació de les instal·lacions en les èpoques de màxima calor.  
- Per a refrigerar en època estiuenca s'alternaran o complementarà la instal·lació amb un sistema de nebulització proveït d'una bomba d'alta pressió amb cabal de 8 l/minut que impulsa l'aigua (a 60-70 bars) cap als filtres de nebulització, l'orifici d'eixida dels quals és de 0,2 mm.  
  
- Diàriament es revisarà l'allotjament dels pollastres, es retiraran els cadàvers detectats i s'introduiran en una bossa de plàstic hermètica que es mantindrà separada d'un altre material, fins que siguen retirats per un gestor autoritzat. S'estima que hi haurà una taxa de mortalitat entorn del 4.5 % en cada cicle productiu i suposa un total aproximat de 1.737 cadàvers.  
L'empresa presenta document de la sol·licitud d'adhesió a Seguros RGA de la Caja Rural de Albacete, Ciudad Real y Cuenca, perquè en cas d'accident (plaga, fallades mecàniques que paralitzen el control ambiental de ventilació, temperatura, etc.) cobrisca la retirada i destrucció de tots els cadàvers.  
- Residus perillosos generats i la seua eliminació. Les restes de medicaments i restes del material usat, envasos, i altres residus obtinguts dels tractaments de prevenció i control de malalties dels animals; tubs fluorescents i uns altres que contenen mercuri (0,5 kg/any), envasos buits de productes químics (2,5 kg/any). Es recolliran en un contenidor tancat hermèticament i homologat.  
Es presenta document d'empresa gestora de residus sanitaris ramaders Acriporte amb seu a Terol que retiraria periòdicament (cada 6 mesos) els residus amb codi LER 180202, 180205, 150110 i 150111, en el seu respectiu envàs tancat hermèticament i homologat.  
- Els residus assimilables a urbans seran recollits de forma separada (vidre, paper i cartó, plàstic, llandes i brics i fem orgànic) en diferents contenidors, que seran traslladats per a abocador municipal de forma diària l'orgànica i cada 15 dies la resta.  
- La quantitat d'aigua d'ús ramader necessària i sol·licitada a l'Ajuntament d'Aras de los Olmos s'estima un consum per pollastre de 0,08 m³/any i de 3.088 m³/any tots els animals, hi ha disponibilitat segons justifica el tècnic municipal en el seu informe de 4 de gener de 2018. Per consum domèstic i neteja seran uns 20 m³/any, resultant un total d'aigua necessària per al funcionament d'aquesta granja de 3.108 m³/any.  
Com ja s'ha exposat anteriorment, cal indicar que en el consum d'aigua, a més de les necessitats dels animals, del lavabo amb dutxa, i neteja, es requereix aigua per al sistema de refrigeració i, cada fi de cicle productiu, per a la neteja de la nau per aigualeig a pressió després de la realitzada en sec (eliminació de la pols en sòl, parets i instal·lacions), perquè es diu en projecte que la nau és de «neteja en sec». Però que vistos els consums d'aigua desglossats d'acord amb la guia de MTD del sector avícola, s'estima que la quantitat d'aigua necessària per al conjunt de l'explotació es troba dins del volum sol·licitat.  
  
A l'interior de la nau es tindrà la instal·lació d'aigua per a cinc línies d'abeuradors; la instal·lació per al sistema de refrigeració; la instal·lació per a la medicació i la instal·lació en la xarxa de preses d'aigua per a la neteja sanitària (aigualeig).  
- El traçat de la xarxa d'aigua potable per a proveir l'explotació avícola des del punt de connexió a xarxa municipal pròxim al poble fins al depòsit d'aigua en la parcel·la 143, polígon 1. Segons els plànols d'ubicació i de detall, la conducció serà en dos trams un de 1.023 m i un altre de 213 m de longitud fent coincidir el seu traçat amb camins i al costat de la CV-355 en un tros del tram curt ja prop de la connexió a la xarxa. Aquesta canalització es considera una instal·lació complementària al projecte, avaluant-se conjuntament amb aquest.  
- Per a les aigües residuals procedents de la condícia i vestuari, es projecta una xarxa que les evacuen a un depòsit enterrat de polièster reforçat amb fibra de vidre d'una capacitat de 6 m³ (1,74 m Ø i 2,93 m de llarg). Els gasos generats en el seu interior seran eliminats a l'exterior a través de tub superior vertical de PVC.  
- Per al subministrament elèctric a l'explotació avícola, segons el «Projecte de LAMT de 20 kV i CTI de 50 kVA» d'octubre 2017, l'empresa distribuïdora de la zona fixa el suport d'entroncament en la parcel·la 60 del polígon 6, substituint el suport actual de gafes per un suport de gelosia 10-C3000. El CTI de 50 kVA es col·locarà en el suport de fi de línia, situat en la parcel·la 143 del polígon 1, per al subministrament d'energia elèctrica en B.T. a l'explotació avícola.  
La LAMT projectada disposarà d'una longitud de 1.100 m i l'establiment d'11 suports fixos. El traçat de tota la línia en un entorn agrícola afecta terrenys d'utilitat pública i privada. Es reflecteix en una taula del projecte la relació dels terrenys (camí rural, CV-355 i privat) i les coordenades dels suports, longitud de línia. Aquesta instal·lació es considera com a complementària del projecte de l'activitat d'explotació, avaluant-se conjuntament amb aquesta.  
En els annexos al projecte es troben la instal·lació de control i prevenció contra incendis, estudi de seguretat i salut i integració paisatgística.  
  
Tramitació administrativa  
En data 11 de maig de 2016 es rep de l'Ajuntament d'Aras de los Olmos la documentació de l'expedient de llicència ambiental i l'estudi d'impacte ambiental sobre el projecte d'explotació avícola d'engreix de pollastres en règim intensiu, sol·licitat per Juan Carlos Raga Marín, a situar en les parcel·les 143 i 149 del polígon 1 del terme municipal d'Aras de los Olmos. La documentació que consta en l'expedient de llicència ambiental, d'acord amb la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana, és la següent:  
- Memòria agronòmica de l'explotació avícola d'engreix de pollastres com a document tècnic, de data juny de 2014.  
- Estudi d'avaluació d'impacte ambiental sobre el projecte de construcció i instal·lació d'explotació intensiva d'engreix de pollastre en el terme municipal d'Aras de los Olmos (València), amb data d'entrada en el dit ajuntament el 21 de gener de 2016.  
- Informe agropecuari, de data 21 de novembre de 2014, en compliment de la Llei 5/2014 d'ordenació del territori, urbanisme i paisatge, es rep favorable de la Direcció Territorial de València de la Conselleria de Presidència i Agricultura, Pesca, Alimentació i Aigua.  
  
Segons aquest informe, la memòria presentada és suficient per a avaluar les instal·lacions segons la normativa general i específica del bestiar avícola, Llei 6/2003, de ramaderia de la Comunitat Valenciana, i Reial decret 1084/2005, pel qual s'estableixen normes bàsiques d'ordenació de les explotacions avícoles, i Reial decret 692/2010, de normes mínimes per a la protecció dels pollastres destinats a la producció de carn; i la ubicació de les instal·lacions compleixen les distàncies previstes per l'article 54 de la Llei 6/2003, de ramaderia, de la Comunitat Valenciana.  
- Informe urbanístic de data 10 de març de 2016, emés per l'enginyera tècnica municipal, a petició de Juan Carlos Raga Marín, sobre la compatibilitat urbanística de l'actuació sol·licitada, construcció de nau per a granja avícola, en què s'informa:  
- La qualificació urbanística de les parcel·les 143 i 149 del polígon 1, és de sòl no urbanitzable comú.  
- L'activitat no requereix declaració d'interés comunitari, d'acord amb la Llei 10/2004, de 9 desembre, del sòl no urbanitzable.  
- Les característiques de l'actuació sol·licitada compleixen les condicions de parcel·la mínima, edificabilitat i distàncies (a límits >7,5 i camins >15m) i a sòl urbà, exigides pel planejament urbanístic d'aplicació vigent, el Pla general d'ordenació urbana d'Aras de los Olmos de 21 de desembre de 2001.  
En conseqüència, l'actuació sol·licitada és compatible amb la normativa i el planejament urbanístic municipal.  
- Informe de la Direcció Territorial de València de la Conselleria de Presidència i Agricultura, Pesca, Alimentació i Aigua, emés el 21 de novembre de 2014 d'acord amb les seues competències de caràcter territorial i urbanístic, i a la vista de l'informe del veterinari d'inspecció pecuària de l'oficina comarcal Els Serrans, informa favorablement sobre la construcció de nau per a granja avícola de 2.052 m² i dos magatzems tècnics de 25 m² cadascun (total superfície construïda 2.102 m²) en les parcel·les 143 i 149 del polígon 1 del terme municipal d'Aras de los Olmos.  
- Informe tècnic de l'activitat, emés favorablement per l'enginyer tècnic municipal el 7 de març de 2016, en relació amb la incidència de l'activitat sobre les matèries que són de competència municipal segons disposa les normes sectorials i les ordenances municipals aplicables.  
  
- Documentació sobre el tràmit d'exposició pública, consistent en una diligència del secretari de l'Ajuntament d'Aras de los Olmos on consta que l'edicte es va exposar en el tauler d'anuncis de l'ajuntament i en el BOPB número 56, del 22 de març de 2016, pel termini de 20 dies, i en les notificacions als veïns immediats al lloc d'emplaçament de l'activitat; aquest tràmit d'exposició pública ha resultat sense al·legacions presentades.  
  
Petició de documentació i ampliació d'informació  
En data 10 d'agost de 2016, es remet escrit a l'Ajuntament d'Aras de los Olmos en el qual se sol·licita, per a completar la documentació que integra l'expedient d'avaluació d'impacte ambiental i iniciar el corresponent procediment d'avaluació ambiental d'aquesta explotació, un exemplar del projecte tècnic de l'activitat; realitzar la informació pública de l'estudi d'impacte ambiental (EIA) juntament amb el projecte tècnic, mitjançant la seua notificació publicada en el BOP o DOGV, durant el termini de trenta dies i una vegada finalitzat enviar el certificat dels resultats obtinguts amb les al·legacions si n'hi ha.  
Altres aspectes de la documentació presentada que han d'esmenar-se, per mancança o insuficiència en la informació continguda, figuren a continuació:  
- Justificar la disponibilitat d'aigua suficient per a l'activitat en les parcel·les 143 i 149, mitjançant document formal de l'empresa subministradora d'aigua potable al municipi (on consten dades del seu origen, el volum disponible al seu nom i del seu ús per a ramaderia). En el cas de no poder-lo justificar, se sol·licitarà a la Confederació Hidrogràfica del Xúquer l'autorització corresponent del proveïment d'aigua i destinada per a aquesta activitat ramadera.  
- L'informe obtingut de la Direcció General de Cultura i Patrimoni de la Conselleria d'Educació, Investigació, Cultura i Esport, en aplicació de l'article 11 de la Llei 4/1998, del patrimoni cultural valencià. Se'ns remetrà una còpia del document presentat en la Direcció General de Cultura i Patrimoni sobre els elements del patrimoni cultural que puguen veure's afectats pel projecte.  
- Document d'acceptació per persona autoritzada per a recollir i gestionar la gallinassa al final de cada cicle d'engreix, serà un gestor de residus i inscrit Sandach.  
- Es justificarà l'eliminació dels pollastres morts durant l'activitat, presentant el document d'acceptació o contracte amb l'associació encarregada de recollir els animals morts depositats en casetes.  
- Les restes de productes usats per a la desinfecció, prevenció i tractament de malalties dels pollastres són considerats residus perillosos (RP); aquestes restes i els seus envasos seran recollits en recipients adequats i entregats a gestor autoritzat d'aquests residus perillosos. Es justificarà aquesta mesura mitjançant el document d'acceptació realitzat pel respectiu gestor autoritzat.  
Resposta a la sol·licitud de documentació i informació complementària:  
1r.) El 14 d'octubre de 2016 es rep de l'Ajuntament d'Aras de los Olmos la documentació següent:  
- Projecte de construcció i instal·lació d'explotació intensiva per a pollastres d'engreix en el terme municipal d'Aras de los Olmos (València), tomo I: memòria i 10 annexos i tom II: plec de condicions, pressupost i plànols. (Visat el 9 de febrer de 2016 pel col·legi oficial d'enginyers tècnics agrícoles del centre-Albacete, i el 10 de febrer de 2016 pel col·legi oficial d'enginyers tècnics industrials d'Albacete).  
  
- Una còpia, en blanc i negre, del document «Prospecció arqueològica i etnogràfica Carramoya», per a la instal·lació d'una nau d'explotació intensiva de pollastres d'engreix, parcel·les 143 i 149, polígon 1, terme municipal d'Aras de los Olmos (València), així com còpia del registre d'entrada del document en la Conselleria d'Educació, Investigació, Cultura i Esport de data 28 d'abril de 2016.  
- Informe del tècnic municipal, de 5 d'octubre de 2016, sobre el subministrament d'aigua per a l'explotació avícola procedent de la xarxa de proveïment públic, no hi ha inconvenient, amb l'obtenció prèvia de l'autorització de l'activitat. Justificat amb informació extreta de la notificació de la Confederació Hidrogràfica del Xúquer en renovar la concessió d'aigües subterrànies en el terme municipal d'Aras de los Olmos (València), amb destinació a proveïment i a ús ramader.  
«Aquesta Presidència en virtut de la facultat que li confereix l'article 33.2.1 del Reial decret 927/88, de 29 de juliol (BOE 31 d'agost), resol:  
1. Atorgar a l'Ajuntament d'Aras de los Olmos l'aprofitament d'un volum màxim anual de 140.000 m³/any amb destinació a proveïment i a ús ramader, d'acord amb les característiques i condicions que s'indiquen.  
  
Termini pel qual s'atorga 25 anys  
Volum màxim anual (m³/any) 140.000 m³/any  
Proveïment: 103.715 m³/any  
Ús ramader: 36.285 m³/any  
Caudal màxim instantani (l/s): 20,26 l/s  
Títol-termini-autoritat: Resolució de data 2 de maig de 2012 de la Presidència de la Confederació Hidrogràfica del Xúquer.»  
  
  
2n.) El 4 de gener de 2018 es rep de l'Ajuntament d'Aras de los Olmos la documentació següent, que completa la informació sol·licitada:  
- Informe del tècnic municipal, de 29 de desembre de 2017, sobre si hi ha suficient cabal d'aigua d'ús ramader per a proveir la referent explotació avícola, informa el següent:  
1. L'ús màxim per a proveïment per a ús ramader ha sigut de 15.940 m³ durant l'any passat 2016, és a dir un 44 % del total assignat per a granges.  
2. Segons el projecte presentat per l'interessat el consum estimat per pollastre és de 0,08 m³/any, per tant, l'estimació és de 3.088 m³/any i uns 20 m³/any per consum domèstic i neteja. En total 3.108 m³/any.  
  
3. Per això, no hi ha inconvenient perquè es puga concedir el subministrament d'aigua procedent de la xarxa de proveïment públic, per al desenvolupament d'aquesta activitat, amb l'obtenció prèvia de la corresponent autorització.  
S'hi adjunten:  
- Extracte de l'autorització de la Confederació Hidrogràfica del Xúquer, reflectit també en l'informe de 5 d'octubre de 2016, del tècnic municipal;  
- Taula amb les dades anuals del consum d'aigua de cada tipus de granja (11 de conills, 3 de pollastres, 3 porcs i 1 de bous), corresponent al període des de 2012 fins a 2016.  
- Dos plànols de la ubicació de tota la conducció d'aigua, des del punt de connexió a xarxa municipal pròxim al poble fins al depòsit d'aigua en la parcel·la 143, polígon 1, fins al punt de connexió a xarxa municipal pròxim al poble. En el 2n plànol de més detall la conducció serà en dos trams, un de 1.023 m i un altre de 213 m de longitud, fent coincidir el seu traçat amb camins i al costat de la CV-355 en un tros del tram curt ja prop de la connexió a la xarxa.  
En data 4 de maig de 2017, es remet escrit a l'Ajuntament d'Aras de los Olmos en què es reitera la documentació relativa al tràmit d'informació pública, que ha de realitzar-se respecte al projecte i l'estudi d'impacte ambiental mitjançant anunci en butlletí o diari oficial durant un termini no inferior a trenta dies, d'acord amb el que s'estableix en l'article 36.1 de la Llei 21/2013, d'avaluació ambiental, ja que en la documentació enviada el 14 d'octubre de 2016 es remet la publicació realitzada en el BOP de 22 de març per un període de vint dies.  
El 24 d'agost de 2017 l'Ajuntament d'Aras de los Olmos remet certificat de la informació pública realitzada mitjançant publicació en el BOP núm. 93 de 17 de maig de 2017 per un termini de 30 dies, en el qual s'indica que no s'han presentat al·legacions.  
En data 6 de febrer de 2018 s'incorpora, al referit expedient d'avaluació d'impacte ambiental, la documentació de l'expedient de consulta 185/6942-NJT sobre el projecte de línia elèctrica aèria de 20kV i centre transformador (CTI) de 50 kVA per al subministrament d'energia elèctrica a la present explotació avícola en el terme municipal d'Aras de los Olmos, de Juan Carlos Raga Marín.  
  
Consideracions ambientals  
Derivades dels valors ambientals de l'entorn:  
Les parcel·les que ocupa aquesta activitat d'engreix intensiu de pollastres, la 143 i 149, del polígon 1 del terme municipal d'Aras de los Olmos, estan situades al NO de la població d'Aras de los Olmos (1,2 km), paratge Carramoya. Formen part d'una extensa àrea de cultius (cereals de secà, de vinyes, oliveres i ametlers, principalment) amb cert pendent cap a barrancs que s'uneixen, i discorre, confrontat amb el poble, l'anomenat barranc del Tornajuelo. L'accés a les parcel·les o explotació avícola es fa pel Camí Reial de Santa Cruz de Moya a Aras, ja esmentat en l'apartat de descripció del projecte.  
  
La qualificació urbanística del terreny ocupat per l'explotació avícola és de sòl no urbanitzable comú, encara que hi ha en l'entorn i a cotes superiors als cultius, sòl forestal i més muntanyenc, amb les següents zones de protecció de la Xarxa Natura 2000: LIC Savinar d'Alpuente, LIC Alt Túria i ZEPA Alt Túria i Serra del Negrete.  
  
Aquests espais protegits, mitjançant Decret 116/2017, d'1 de setembre, del Consell, han sigut declarats els LIC com a zona especial de conservació (ZEC) i s'aproven les normes de gestió d'aquests ZEC i de la zona d'especial protecció per a les aus (ZEPA).  
L'emplaçament de la granja avícola mantindrà, aproximadament amb el punt més pròxim d'aquests espais protegits, una distància d'uns 3 km a l'est al LIC Savinar d'Alpuente; a 2 km al sud-oest està el LIC Alt Túria i a uns 700 metres al sud-oest la ZEPA Alt Túria i Serra del Negrete, que s'estén al sud-est per altres municipis amb l'espai de la serra del Negrete. Aquestes distàncies amb els LIC i ZEPA resulten prou allunyades perquè siguen afectades per l'activitat ramadera.  
  
No obstant això, encara que els ocells nidifiquen en el seu hàbitat o espai ZEPA, les àrees d'espai vital dels ocells de presa, com l'àguila cuabarrada, corresponen amb els terrenys de cultius de secà. En aquest aspecte sí que podrien veure's afectades negativament aquestes aus en el cas en què es posen sobre la línia elèctrica de 1.100 m de longitud que es projecta per a subministrar energia a la granja, la qual cosa requerirà mesures correctores en aquesta línia a fi d'evitar possibles afeccions, que s'adaptaran a les prescripcions establides en el Decret 1432/2008, de 29 d'agost, sobre prevenció i electrocució d'avifauna. En el document presentat en l'expedient 185/17-AMB, s'incorporen les mesures que s'estableixen en el decret esmentat.  
De les vies pecuàries classificades en el terme municipal d'Aras de los Olmos, no hi ha cap que es veja afectada o pròxima al lloc de l'emplaçament de l'explotació avícola. Les més pròximes són l'assagador de Covatilla que està a 4,50 km al nord-est de la zona d'estudi, i l'assagador de Castella que queda a 10 km en direcció sud.  
A) En l'apartat sobre els elements ambientals susceptibles d'impacte descrits en l'estudi d'impacte ambiental, es recullen els següents:  
  
1. Sobre el mitjà socioeconòmic en la fase d'execució i de funcionament, exposa l'efecte positiu sobre l'activitat econòmica i els llocs de treball en la fase d'execució, que indica una bona acceptabilitat del projecte. En la fase de funcionament indica que encara que l'activitat genera sorolls i olors, no és previsible que afecte negativament de manera significativa per la inexistència d'habitatges en els voltants i per les mesures que s'estableixen per a minimitzar els efectes.  
  
2. Sobre la fauna i flora indica que no s'esperen efectes significatius perquè no està situada en un lloc afectat per figures de protecció.  
  
No obstant això, cal indicar que atesa la proximitat de la zona ZEPA Alt Túria i Serra del Negrete l'espai vital de l'avifauna pot resultar afectat per la presència de la línia de subministrament elèctric de la nau. Per això s'incorporen mesures correctores addicionals.  
  
3. Sobre el sòl, a més de l'ocupació de sòl i les accions en la fase de construcció, destaca la possible contaminació per l'impacte que es pot generar pel fem o els abocaments al sòl dels diferents tipus de residus. Indica que no serà significatiu, ja que tant el fem com els residus dels elements químics i les aigües residuals sanitàries que es generen en l'explotació s'entregaran a gestor autoritzat.  
  
4. Sobre l'aire, d'una banda les emissions a l'atmosfera a causa de l'estabulació dels animals (amoníac NH3, metà CH4, òxid nitrós N2O i olor H2S), a les derivades del mateix funcionament de l'activitat (NOX pels calefactors de la nau i xicotetes instal·lacions de combustió, CO2, etc., així com l'emissió d'olors.  
5. Sobre l'aigua: indica que l'explotació no afectarà la xarxa de drenatge superficial de les aigües pluvials ni les aigües subterrànies. Respecte a l'aigua de proveïment, es realitzarà mitjançant connexió a la xarxa municipal. Presenta projecte del traçat de la conducció per a connectar a la xarxa.  
Indica un balanç de consum d'aigua que ja ha sigut exposat en la descripció del projecte.  
6. Sobre el paisatge: indica que la instal·lació se situa en una zona plana, on no existeixen altres instal·lacions de similars característiques, a més s'adaptaran el màxim possible a l'entorn amb coloracions mat d'acord amb les tonalitats naturals dels voltants, per la qual cosa la incidència en el paisatge no es preveu que supose una afecció significativa.  
  
7. Sobre patrimoni historicoartístic, indica que en el cas que aparegueren restes durant l'execució del projecte, abans de continuar, haurà de garantir-se el seu control arqueològic.  
Respecte d'això, cal indicar que el promotor va presentar el 28 d'abril de 2016 en la Conselleria d'Educació, Investigació, Cultura i Esport el document de Prospecció arqueològica i etnogràfica Carramoya.  
Cal puntualitzar que en el cas que es produïsca qualsevol troballa que afecte elements del patrimoni historicoartístic, s'haurà de procedir d'acord amb el que s'estableix en la Llei 4/1998, d'11 de juny, del patrimoni cultural valencià.  
B) Les mesures correctores que es proposen en l'estudi es refereixen tant a la fase construcció com a les de funcionament, no s'aprofundeix en aquest apartat en les que resulten més rellevants pel risc de contaminació que pot generar, com és la gestió dels diferents tipus de residus que es poden generar (fem, cadàvers residus veterinaris, abocaments, etc.).  
Sobre el sòl indica com a mesura correctora que no s'emmagatzemarà fem en l'exterior de la nau.  
No obstant això, l'aplicació de mesures correctores es desprén del document complet de l'estudi d'impacte ambiental i del projecte de l'activitat, en el qual exposa:  
- La gallinassa anirà directament des de la nau al camió de transport de gestor autoritzat. Indica que no s'emmagatzemarà gallinassa a l'exterior de la nau. Presenta contracte de gestor Sandach per a la retirada.  
- Els animals morts es revisaran diàriament i es retiraran a un depòsit estanc. Presenta un document d'adhesió a Seguros RGA. Així mateix indica que abans de l'inici de l'activitat es realitzarà un contracte per a la retirada de cadàvers.  
- Per a la gestió de residus perillosos presenta contracte amb l'empresa Acriporte, situada a Terol.  
- Les aigües residuals sanitàries es recullen en depòsit estanc. No obstant això, cal assenyalar que hauran de ser recollides per gestor autoritzat.  
C) L'estudi planteja un pla de vigilància control i seguiment, tant en les fases del projecte com en la de funcionament.  
En aquesta última les activitats a desenvolupar serà la del control de l'eficàcia de les mesures correctores i protectores, així com el tractament i gestió adequats dels residus produïts en l'explotació.  
El pla conclou en una sèrie de mesures de control de les accions amb impactes associats. No obstant això, entre aquestes indica «Que el fem de la nau mai siga depositat fora del femer», quan al llarg de la documentació no es desprén que s'executarà un femer, sinó més aviat al contrari, que la gallinassa es carregarà directament en el camió de recollida.  
Del que s'ha exposat anteriorment, cal posar l'accent en les qüestions més rellevants des del punt de vista preventiu i corrector dels impactes ambientals que es poden produir, i que cal completar respecte al que planteja el projecte i l'estudi d'impacte ambiental d'aquest.  
  
L'avaluació d'impacte ambiental s'ha realitzat sobre la base dels documents de l'estudi d'impacte ambiental i projecte de l'activitat que s'han elaborat per a una capacitat productiva de 38.600 places, incorporant per a aqueixa capacitat l'estimació de matèries primeres a utilitzar, recursos naturals (especialment l'aigua de proveïment) i residus a generar, d'acord amb aqueix nombre de places. Pel que no pertoca, d'acord amb la documentació aportada, que es plantege l'atorgament d'una llicència ambiental per a una capacitat superior.  
Respecte al procés de retirada del fem, com que el gestor autoritzat Sandach al qual s'entrega la gallinassa generada es troba a Villalpardo (Conca) a una distància de 120 km del municipi d'Aras de los Olmos, es considera necessària la instal·lació d'un femer, no previst en el projecte, per al cas en què per alguna situació accidental no es poguera realitzar en el mateix dia la retirada. D'acord amb la llei de ramaderia, estarà construït de formigó armat i impermeabilitzada tant la solera com les tres parets d'un 1 metre d'alçària, i el costat per on s'accedirà a l'interior tindrà a tot el llarg una recollida de lixiviats amb una reixeta, i protegit de les pluges amb una coberta.  
  
Per a la gestió de cadàvers, l'empresa presenta document de la sol·licitud d'adhesió a Seguros RGA de la Caja Rural de Albacete, Ciudad Real y Cuenca. No obstant això, per a la retirada periòdica dels cadàvers que es produïsquen en el funcionament normal de l'activitat, s'haurà d'acreditar que la retirada és realitzada per un gestor Sandach.  
Pel fet que es té previst, per a refrigerar a l'estiu, utilitzar en la instal·lació un sistema de nebulització d'aigua, haurà d'aplicar el que s'estableix en el Reial decret 865/2003, de 4 de juliol pel qual s'estableixen els criteris higienicosanitaris per a la prevenció i control de la legionel·losi.  
Respecte a l'afecció al patrimoni historicoartístic, en l'estudi realitzat es descriu el terreny com una zona molt antropitzada de terrenys de cultiu en els quals s'han produït molts moviments de terra, i no s'hi aprecien elements del patrimoni arquitectònic, paleontològic ni etnològic. Únicament s'han localitzat algunes restes de ceràmica en una part de la parcel·la en la qual no es produirà cap intervenció, i la procedència de la qual s'estima que s'ha produït per efecte d'abocaments des d'un altre origen diferent del de la ubicació del projecte. No obstant això, prèviament a l'autorització del projecte, haurà de comptar amb l'informe definitiu establit en l'article 11 de la Llei.  
  
Consideracions jurídiques  
El projecte examinat constitueix un dels supòsits en els quals resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, d'acord amb l'apartat 1-h de l'annex I del Decret 162/1990 pel qual s'aprova el reglament per a l'execució de la Llei 2/1989, d'impacte ambiental.  
En l'expedient s'han observat els tràmits previstos la Llei 21/2013 d'avaluació ambiental i en les altres disposicions que li són aplicable.  
  
L'article 13 del Decret 158/2015,de 18 de setembre, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
Per tot això, resol:  
  
Primer  
Estimar acceptable, als sols efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte d'explotació avícola d'engreix en les parcel·les 143 i 149, del polígon 1, en el paratge Carramoya del terme municipal d'Aras de los Olmos (València), el promotor del qual és Juan Carlos Raga Martín, sempre que es desenvolupe amb les previsions del projecte, l'estudi d'impacte ambiental i altra documentació que hi ha en l'expedient, i s'adopten els condicionants indicats en l'apartat segon.  
  
  
Segon  
Addicionalment a les mesures adoptades en el projecte, s'estableixen les condicions següents:  
1. La present avaluació d'impacte ambiental i els seus impactes associats es realitza per a una capacitat productiva de 38.600 places.  
2. Amb anterioritat a l'autorització substantiva del projecte s'obtindrà l'informe favorable de l'òrgan competent en matèria del patrimoni cultural valencià, d'acord amb el que s'estableix en l'article 11 de la Llei 4/1998, de la Generalitat Valenciana del patrimoni cultural valencià.  
3. S'haurà d'instal·lar un femer impermeabilitzat amb la capacitat suficient per a emmagatzemar-hi la gallinassa produïda durant un cicle productiu amb les característiques descrites en l'apartat de les consideracions ambientals.  
4. Per al procés de retirada de cadàvers, s'haurà d'acreditar que es realitza per gestor Sandach autoritzat per a això.  
5. Les aigües residuals sanitàries seran així mateix retirades i gestionades per gestor autoritzat.  
6. En la línia elèctrica de subministrament, que es considera com a instal·lació complementària per al funcionament de l'activitat, amb el fi d'evitar possibles afeccions a l'avifauna de la ZEPA Alt Túria i Serra del Negrete s'aplicaran mesures correctores adaptades a les prescripcions establides en el Decret 1432/2008, de 29 d'agost, sobre prevenció i electrocució d'avifauna.  
7. En cap moment podran abocar-se a l'exterior: les aigües de neteja procedents de les naus, els lixiviats del femer, crear zones d'acumulació de residus o zones on s'acumulen substàncies que puguen contaminar les aigües superficials o subterrànies.  
8. S'haurà de complir el que s'estableix en el Reial decret 865/2003, de 4 de juliol pel qual s'estableixen els criteris higienicosanitaris per a la prevenció i control de la legionel·losi.  
9. S'ampliarà el programa de vigilància ambiental en relació amb la fase de construcció i la fase de funcionament incorporant-hi un registre que estarà disponible per al moment de qualsevol visita de control i inspecció de:  
- La gestió realitzada amb els materials excedentaris de la fase de construcció (terres i altres residus de la construcció), tenint en compte el Decret 200/2004.  
- Es portarà un registre on figure la data i quantitat retirada de la gallinassa per gestor Sandach.  
- Registre de la retirada de cadàvers per gestor Sandach autoritzat.  
  
- Registre de lliurament a gestor autoritzat per al buidatge del contingut de la fossa sèptica.  
- Si escau, registre de retirada de la bassa de lixiviats per gestor Sandach.  
10. Qualsevol modificació o ampliació de projecte, així com si es detecta algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent que establirà, si escau, l'aplicació de noves mesures correctores. En el cas en què es produïsca qualsevol modificació en la gestió dels residus haurà de comunicar-se a l'òrgan substantiu.  
  
Tercer  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjudici dels que, si escau, pertoquen en via administrativa o judicial enfront de l'acte d'autorització del projecte.  
  
Quart  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que es disposa en l'article 41 de la Llei 21/2013 d'avaluació ambiental.  
  
Cinqué  
D'acord amb la disposició transitòria primera de la Llei 21/2013, de 9 de desembre, d'avaluació ambiental, la regulació de la vigència de les declaracions d'impacte ambiental establida en l'article 43 de l'esmentada Llei 21/2013 és aplicable a la present declaració d'impacte ambiental.  
  
València, 11 de maig de 2018.- El director general de Medi Natural i d'Avaluació Ambiental: Antoni Marzo i Pastor.»  
  
València, 21 de gener de 2019.- El director general de Medi Natural i d'Avaluació Ambiental: Antoni Marzo i Pastor.